РЕШЕНИЕ НА КОМИСИЯТА
от 22 декември 2008 година
във връзка с искането на Обединеното кралство да приеме Регламент (ЕО) № 593/2008 на Европейския парламент и на Съвета относно приложимото право към договорни задължения (Рим I)
(нотифицирано под номер C(2008) 8554)
(2009/26/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност, и по-специално член 11а от него,
като има предвид, че:
(1)
На 17 юни 2008 г. Европейският парламент и Съветът приеха Регламент (ЕО) № 593/2008 относно приложимото право към договорни задължения (Рим I) (1).
(2)
Съгласно член 1 от Протокола относно позицията на Обединеното кралство и Ирландия, Обединеното кралство не участва в приемането на Регламент (ЕО) № 593/2008.
(3)
В съответствие с член 4 от посочения протокол Обединеното кралство уведоми Комисията с писмо от 24 юли 2008 г., получено в Комисията на 30 юли 2008 г., за намерението си да приеме и да участва в Регламент (ЕО) № 593/2008.
(4)
На 11 ноември 2008 г. Комисията представи на Съвета положително становище относно искането на Обединеното кралство,
ПРИЕ НАСТОЯЩОТО РЕШЕНИЕ:
Член 1
Регламент (ЕО) № 593/2008 се прилага за Обединеното кралство в съответствие с член 2.
Член 2
Регламент (ЕО) № 593/2008 влиза в сила в Обединеното кралство на датата, на която бъде нотифицирано настоящото решение. Той се прилага от 17 декември 2009 г., с изключение на член 26, който се прилага от 17 юни 2009 г.
Член 3
Адресати на настоящото решение са държавите-членки.
Съставено в Брюксел на 22 декември 2008 година.